  Наталья Тетерина Удмуртиысь кырӟанъя но эктонъя «Италмас» кун академ ансамбльлэн валтӥсь балетмейстерез но чеберлыкъя кивалтӥсез воштӥськизы. 4-тӥ куарусёнэ журналистъёсын пумиськылыкуз со сярысь вераз Удмурт кун филармонилэн кивалтӥсез Алексей Фомин. Солэн кылъёсызъя, филармонилэн 81-тӥ концерт сезоназ эктонъёсты «Италмасысь» артистка, Леонора Мамонтовалэн школа-студияз дышетскем, Пермьысь Лулчеберетъя институтэз балетмейстер ӧнеръя йылпумъям Евгения Воторопина пуктоз. Нош чеберлыкъя кивалтӥсе Удмуртиысь дано артист, крезьгурась Владимир Фирстов юнматэмын. Воштӥськонъёсты Алексей Фомин кат куронъёсын валэктӥз – кивалтӥсьёслэн одно ик вылӥ дышетскемзы луыны кулэ. Озьы ик выльдонъёс «Италмас» ансамбльлы азинскыны юрттозы, лыдъя филармонилэн кивалтӥсез. Тыршомы выльдыны репертуарез, кырӟанъёсыз но, малы ке шуоно шергес но шергес кылыны луэ туала «Италмас» ансамблез. Совето вакытысь кылыны луэ на, малы ке шуоно записьёс вань. Нош туннэ нуналлы «Италмас» ансамблез ӵем кылыны уг луы. Ми тыршомы сое азьланьтыны, лэсьтӥськом записьёс, кудзэ сётомы кун телерадиокомпанилы но «Мынам Удмуртиелы», кудъёсыз возьмало та ужъёсмес Алексей Фомин, Удмурт кун филармонилэн кивалтӥсезСо верамъя, «Италмаслэн» азьвыл валтӥсь балетмейстерез Пётр Овчинников ансамбль вӧзын ужась школа-студие выжиз но табере пиналъёсты дышетоз. Нош чеберлыкъя кивалтӥсь интыын ужам Семён Байкузин ансамбльлэн валтӥсь хормейстерез интые кылиз. Со сяна, солэн мукет ужез но ватсаськиз. Байкузин Семён Васильевичлы но будыны кулэ. Со «Италмас» ансамбльлэн валтӥсь хормейстерез кылиз. Солэн пельёсыз умоесь, киосыз эшшо умойгес. Со луиз на дирижёр духовой оркестрын но нуоз симфонияя оркестрлэсь программаоссэ. <…> Мон малпасько, сезонмы ортчем бере ми соин пуксём, вераськом. Семён Васильевич Байкузинэз мынам туж бадӟым мылкыды вань келяны дышетскыны оперной симфонической дирижированиелы, малы ке шуоно дирижёръёсмы асьме Удмуртиын ӧжыт, уг тырмо Алексей Фомин, Удмурт кун филармонилэн кивалтӥсезФилармонилэн кивалтӥсез пусйиз, выль концерт вакытын «Италмас ӧтчаське» выль абонемент усьтӥськоз. Со улсын академ ансамбль куинь концерт ортчытоз. Ватсалом, 81-тӥ концерт сезонэ абонементъёсты вузан ярмарка 6-тӥ куарусёнэ радъяськоз. Соку соосты 20 процентлы дунтэменгес басьтыны луонлык вань.  Тодэ вайытом, филармонилэн выль концерт вакытаз вань мылкыд карисьёсты классика крезьгурез кылзӥськыны дышетозы.  Тегъёс: Лулчеберет Ижкар Удмуртия Филармония эктон кырӟан  